"ניקח אותך הביתה". אובמה קורא לקלינטון

לאחר הלווייתו הבוקר (יום ו') בהר הרצל של נשיא המדינה התשיעי שמעון פרס, המריא בשעות הצהריים בחזרה לארצות הברית הנשיא ברק אובמה – אך לא לפני שהציע טרמפ גם לנשיא לשעבר ביל קלינטון. אובמה תועד בפתח "אייר פורס 1" קורא לקלינטון, שהיה אמור לחזור במטוס הפרטי של איש העסקים חיים סבן, ומתעקש "להחזיר אותו הביתה".

קורא לו לבוא. אובמה

הנשיא אובמה נחת בנמל התעופה בן גוריון הבוקר והמשיך משם היישר לטקס ההלוויה בירושלים. בתום ההלוויה חזר לנמל התעופה כדי להמריא חזרה לארה"ב, ושם נתקל בנשיא לשעבר. ברגע האחרון הציע אובמה לקלינטון להצטרף אליו למטוס הנשיאותי. אובמה אף נראה עומד בפתח דלת המטוס, ללא ז'קט, קורא לקלינטון לעלות במדרגות ולהצטרף אליו, ומצהיר: "בוא ניקח אותך הביתה". לאחר כמה דקות המריאו השניים יחד עם משלחת הנשיא חזרה לוושינגטון.

אובמה בהר הרצל, הבוקר (צילום: גיל יוחנן)

קלינטון מספיד את חברו שמעון פרס (צילום: גיל יוחנן)

הנשיא האמריקני אמר היום בפתח הספדו לפרס: "אין כבוד גדול יותר בשבילי מאשר לעמוד כאן, בירושלים, ולהיפרד מחברי שמעון פרס. הוא הראה לנו שצדק ותקווה מצויים בלבו של הרעיון הציוני". אובמה הוסיף כי "פרס לא הספיק לחזות בחזון השלום שלו מתממש". את נאומו חתם הנשיא האמריקני בעברית ואמר: "תודה רבה, חבר יקר".

אובמה הוסיף וסיפר על שיחותיו עם פרס: "'העם היהודי לא נולד לשלוט על עם אחר', הוא היה אומר. הוא הבין שהרעיון הציוני יהיה הכי מוגן כשלפלסטינים תהיה מדינה משלהם". הנשיא האמריקני הוסיף: "היו מבקרים משמאל שטענו שפרס לא קיבל את כשלי האומה שלו, ואולי יותר מבקרים מימין שטענו כי סירב לראות את הרוע האמיתי בעולם, וקראו לו נאיבי. הוא התעלם מהמבקרים". בסיום דבריו פנה אובמה לארונו של פרס, ואמר בעברית: "תודה רבה חבר יקר".

קודם לכן ספד לו הנשיא האמריקני לשעבר , ביל קלינטון, שאמר: "יותר מ-70 שנה הוא שירת את הציבור והיה לי הכבוד לחלוק יותר מ-25 שנים מהתקופה הזו. תחילה בניסיונות השלום בין ישראל לפלסטינים ואז סתם כחברים. תמיד נדהמתי מהיכולת הבלתי נגמרת לנצל את ההזדמנויות שכל יום חדש מציע. פרס היה אדם שאפשר להקשיב לו ולצחוק איתו. הייתה לו יכולת להימלט מאפשרויות קשות ביותר לעבר אפשרויות חדשות. אני חש כבוד גדול שהמשפחה ביקשה ממני לספר כמה הוא היה חשוב למישהו שאינו אזרח המדינה הזאת. קיבלתי ממנו השראה גדולה, הוא נגע בלבם של רבים".